弔魏嶼川
作者：李龏
朝代：宋

paragraphs: 寓形大塊內，變滅如風埃。
依依孤蘭姿，不上黄金臺。
客死古豈無，君死猶蒿萊。
方君初病時，秋自京都回。
空齋數相見，書案皆寒灰。
對飯不能喫，買藥親炮煨。
氣劣面如削，高說尚雄瑰。
破衾裹羸骨，今在古廟隈。
俛仰視所親，旅櫬惟霜苔。
何人置肴豆，何人陳酒杯。
故鄉那得返，義塚將就培。
我成薤歌聲，君聞寧不哀。